ΚΑΝΟΝΙΣΜΟΣ (ΕΟΚ) αριθ. 1214/80 ΤΗΣ ΕΠΙΤΡΟΠΗΣ της 14ης Μαΐου 1980 περί των περιόδων κατά τη διάρκεια των οποίων τα γαλακτοκομικά προϊόντα δύνανται να παραμείνουν υπό τελωνειακό έλεγχο για την προπληρωμή των επιστροφών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 1761/78(2), και ιδίως το άρθρο 17 παράγραφος 4,

τον κανονισμό (ΕΟΚ) αριθ. 565/80 του Συμβουλίου της 4ης Μαρτίου 1980 περί της προπληρωμής των επιστροφών κατά την εξαγωγή για τα γεωργικά προϊόντα(3),

Εκτιμώντας:

ότι το άρθρο 11 του κανονισμού (ΕΟΚ) αριθ. 798/80 της Επιτροπής(4) προβλέπει ότι τα προϊόντα που απολαύουν του καθεστώτος προπληρωμής εξάγονται εντός των ταχθεισών προθεσμιών-

ότι οι ταχθείσες προθεσμίες συνιστούν κατά βάση παράταση των προθεσμιών που εφαρμόζονταν προηγουμένως-

ότι η πείρα έχει δείξει ότι αυτές οι προθεσμίες δύνανται να προκαλέσουν δυσκολίες, όσον αφορά τα γαλακτοκομικά προϊόντα- ότι πρέπει να αντιστοιχούν οι εφαρμοζόμενες στα προϊόντα αυτά προθεσμίες με την περίοδο ισχύος του πιστοποιητικού εξαγωγής ή του υποβληθέντος πιστοποιητικού προκαθορισμού-

ότι, στην περίπτωση που η εξαγωγή δεν υπόκειται στην υποβολή πιστοποιητικού προκαθορισμού, πρέπει να καθορισθούν οι προθεσμίες λαμβάνοντας υπόψη την περίοδο ισχύος των πιστοποιητικών προκαθορισμού- ότι μία περίοδος έξι μηνών δύναται να θεωρηθεί αντιπροσωπευτική-

ότι οι διατάξεις του παρόντος κανονισμού σκοπούν στην αντικατάσταση των διατάξεων του κανονισμού (ΕΟΚ) αριθ. 588/71 της Επιτροπής(5), όπως τροποποιήθηκε τελευταία από τον κανονισμό (ΕΟΚ) αριθ. 3084/73(6)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από τις διατάξεις του άρθρου 11 παράγραφοι 1 και 2 του κανονισμού (ΕΟΚ) αριθ. 798/80, η προθεσμία, κατά την οποία τα προϊόντα που αναφέρονται στο άρθρο 1 του κανονισμού (ΕΟΚ) αριθ. 804/68 δύνανται να παραμείνουν υπό καθεστώς που προβλέπεται στον κανονισμό (ΕΟΚ) αριθ. 565/80, είναι ίση με την υπόλοιπη περίοδο της διάρκειας ισχύος του πιστοποιητικού εξαγωγής ή του πιστοποιητικού προκαθορισμού, στις περιπτώσεις που η εξαγωγή υπόκειται στην υποβολή πιστοποιητικού εξαγωγής ή στις περιπτώσεις υποβολής πιστοποιητικού προκαθορισμού.

Σε όλες τις άλλες περιπτώσεις ισχύει το άρθρο 11 παράγραφοι 1 και 2 του κανονισμού (ΕΟΚ) αριθ. 798/80.

Άρθρο 2

Ο κανονισμός (ΕΟΚ) αριθ. 588/71 καταργείται. Εν τούτοις, θα συνεχίσει να εφαρμόζεται στις συμφωνίες που συνήφθησαν με τις διατάξεις του.

Άρθρο 3

Ο παρών κανονισμός αρχίζει να ισχύει από τη 19η Μαΐου 1980.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 14 Μαΐου 1980.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 204 της 28.7.1978, σ. 6.

(3) ΕΕ αριθ. Ν 62 της 7.3.1980, σ. 5.

(4) ΕΕ αριθ. Ν 87 της 31.3.1980, σ. 42.

(5) ΕΕ αριθ. Ν 67 της 20.3.1971, σ. 13.

(6) ΕΕ αριθ. Ν 314 της 15.11.1973, σ. 22.